次水心先生鴈山韻
作者：釋元肇
朝代：宋

paragraphs: 方壺圓嶠神僊經，遠不可到虛其名。
東嘉自古山水郡，往往俗駕回山靈。
了知天地不終惜，鴈蕩殿出集大成。
輞川無人王宰死，五日十日徒勞形。
有生莫厭行犖确，四十九折重盤縈。
珠璣亂撒龍鬭富，樓殿巧著僧爭清。
巔崖咫尺分陰晴，幽壑噫欠生雷霆。
新詩彈壓得二妙，厖眉雪頂交懽迎。
煮茶夜坐發深省，古澗旋汲銅花青。
老子於此興不淺，落紅千點春無情。